2.

Az I. függelék a következőképpen módosul: a) a 4. pont helyébe a következő szöveg lép: „4. A szerződésnek a következő szöveget kell tartalmaznia: »A tulajdonos vagy az üzemben tartó megbízza a CAMO-t vagy a CAO-t a légi jármű légialkalmasság-irányításával, többek között, de nem kizárólagosan egy olyan légijármű-karbantartási program kidolgozásával, amelyet az M.1. pont szerinti illetékes hatóság hagy jóvá, valamint a légi jármű karbantartásának az említett légijármű-karbantartási programmal összhangban lévő megszervezésével. E szerződéssel összhangban mindkét szerződő fél kötelezettséget vállal az e szerződésből rá háruló kötelezettségek teljesítésére. A tulajdonos vagy az üzemben tartó nyilatkozik, hogy legjobb tudása szerint a légi jármű légialkalmasságának fenntartására vonatkozóan a CAMO-val vagy CAO-val eddig közölt és a későbbiekben közlendő valamennyi adat pontos, és a légi járművön a CAMO vagy a CAO előzetes beleegyezése nélkül javítást vagy változtatást nem hajtanak végre. Amennyiben az aláíró felek bármelyike e szerződéstől eltér, a CAMO vagy a CAO és a tulajdonos vagy az üzemben tartó értékeli, hogy ez hatással van-e a szerződés fennállására, és tájékoztatja az említett szervezetek illetékes hatóságát/hatóságait. A szervezetek által végzett értékelés során figyelembe kell venni a szerződéstől való eltérés biztonsági jelentőségét és azt, hogy az ismétlődő jellegű-e. Ha az aláíró felek bármelyike ezen értékelést követően arra a következtetésre jut, hogy a rá vonatkozó korlátozások vagy a másik aláíró fél mulasztásai miatt nem tudja teljesíteni kötelezettségeit, a szerződést fel kell mondani, és az említett szervezetek illetékes hatóságát/hatóságait haladéktalanul értesíteni kell. Ebben az esetben minden felelősség a tulajdonost vagy az üzemben tartót terheli a légi jármű légialkalmasságának fenntartásával kapcsolatos valamennyi feladatért, és a tulajdonosnak vagy az üzemben tartónak két héten belül értesítenie kell a lajstromozás szerinti tagállam illetékes hatóságait a szerződéstől való szóban forgó eltérésről. Az M.A.201. pont ea) pontjának megfelelően megkötött szerződés esetén a lajstromozás szerinti tagállam illetékes hatóságát haladéktalanul tájékoztatni kell.«”; b) az 5. pont bevezető fordulatának helyébe a következő szöveg lép: „Amikor a tulajdonos vagy az üzemben tartó az M.A.201. pontnak megfelelően szerződést köt egy CAMO-val vagy CAO-val, a szerződésben meg kell határozni az egyes felek kötelezettségeit az alábbiak szerint:”; c) az 5.1.2. e) pont helyébe a következő szöveg lép: „e) a szükséges karbantartás megállapítása és megrendelése abból a célból, hogy biztosítsák a légi jármű korábbi karbantartási programja utáni megfelelő átmenetet;” d) az 5.1.2. i) pont helyébe a következő szöveg lép: „i) az ütemezett karbantartások elvégzésének koordinálása, beleértve a komponensvizsgálatot, a korlátozott üzemidejű komponensek cseréjét és minden alkalmazandó AD teljesítését, valamint a légialkalmasság fenntartására kiható üzemeltetési követelményeknek, a légialkalmasság fenntartására vonatkozó, az ügynökség által megállapított előírásoknak és az illetékes hatóság által a valamely biztonsági problémára történő azonnali reagálásként előírt intézkedéseknek való megfelelés biztosítása;” e) az 5.1.2. pontban a j), k) és l) pont helyébe a következő szöveg lép: „j) a tulajdonos vagy az üzemben tartó tájékoztatása minden olyan alkalommal, amikor a légi járművet jóváhagyott karbantartó szervezethez kell vinni; k) a légi jármű légialkalmassági nyilvántartásának kezelése és archiválása; l) koordináció az üzemben tartóval vagy a tulajdonossal az érintett illetékes hatósághoz intézett, a légijármű-karbantartási programtól való bármely eltéréssel kapcsolatos kérelmet illetően;” f) az 5.1.2. pont a következő m) ponttal egészül ki: „m) az üzemben tartó vagy a pilóta-tulajdonos támogatása a légi jármű légialkalmasságának fenntartásában a karbantartási célú ellenőrző repülések végrehajtása során;”; g) az 5.2. pont az alábbi 13., 14. és 15. ponttal egészül ki: „13. biztosítania kell a jóváhagyott karbantartási programnak való megfelelést, és egyeztetnie kell a CAMO-val vagy a CAO-val az érintett illetékes hatósághoz intézett, a karbantartási program intervallumának egyszeri meghosszabbítására irányuló kérelmet illetően; 14. tájékoztatnia kell a CAMO-t vagy a CAO-t az üzemeltetési követelményeknek való minden olyan meg nem felelésről, amely befolyásolhatja a légi jármű folyamatos légialkalmasságát; 15. tájékoztatnia kell a CAMO-t vagy a CAO-t minden olyan üzemeltetési követelményről (pl. egyedi jóváhagyásokról), amelynek teljesítése a légi jármű előírt konfigurációban tartásához szükséges.”; h) a szöveg a következő 7. ponttal egészül ki: „7. További követelmények az M.A.201. ea) pont alkalmazása esetén Ha a CAMO és az üzemben tartó az M.A.201. ea) pontnak megfelelően köt szerződést, a fenti 5.1. és 5.2. pontban felsorolt követelményeken és kötelezettségeken túlmenően a légialkalmasság-irányítási szerződésnek a 7.1–7.3. pontban foglalt követelményeknek is meg kell felelnie. A szerződés aláírása előtt az üzemben tartó értékelés alá vonja a CAMO-t, és meggyőződik arról hogy a CAMO rendelkezik a szerződés teljesítéséhez szükséges képességgel és kapacitással. 7.1. Alkalmasság Az M.A.201. ea) pontnak megfelelően csak akkor köthető légialkalmasság-irányítási szerződés, ha az érintett légi fuvarozó az 1008/2008/EK rendelettel összhangban engedélyezett légi fuvarozó, és a CAMO ugyanahhoz a légi fuvarozói cégcsoporthoz tartozik. A légialkalmasság-irányítási szerződésnek egyértelműen kell ismertetnie, hogy az M.A.201. ea) pontban leírt feltételek miként teljesülnek. Különösen le kell írnia, hogy a szervezetek egyedi irányítási rendszereit miként hangolják össze. 7.2. A CAMO további kötelezettségei: 1. meg kell ismernie az üzemben tartónak a szerződés nyomon követésével kapcsolatos eljárását; 2. a légialkalmasság fenntartásával kapcsolatos feladatok alvállalkozásba adása előtt meg kell szereznie az üzemben tartó beleegyezését; 3. haladéktalanul értesítenie kell a lajstromozás szerinti tagállam illetékes hatóságát, ha a légi járművet az üzemben tartó a CAMO felhívására nem juttatja el a jóváhagyott karbantartó szervezethez, ha e szerződést nem tartják be, vagy ha a szerződést bármelyik fél felmondja; 4. képzést kell nyújtania az üzemben tartó személyzete számára annak biztosítása érdekében, hogy ismeretekkel rendelkezzenek a CAMO-t illetően a következőkről: a) irányelvek és eljárások, felelősségi körök, kötelezettségek, feladatok és kapcsolódó területek; b) kommunikációs csatornák (például a légi járművek nyilvántartásai, pontos légialkalmassági információk kellő időben történő cseréje, a rendes munkaidőn kívül is); c) a kifejezetten a CAMO-ra vonatkozó eljárások, mint például az egyedi szoftverfelhasználás, a megbízhatóság nyomon követése, a légi járművek műszaki naplózási rendszerének használata és az interoperabilitásra vonatkozó rendelkezések. 7.3. Az üzemben tartó további kötelezettségei: 1. interfész-eljárásokat kell kidolgoznia a CAMO-val a légialkalmassági felülvizsgálati bizonyítvány kiállítására és megújítására; 2. ha váratlan karbantartási igények merülnek fel olyan helyszíneken, ahol nem kötöttek szerződést az e rendelet II. melléklete (145. rész) szerint jóváhagyott karbantartó szervezettel, haladéktalanul értesítenie kell a CAMO-t; 3. haladéktalanul tájékoztatnia kell a lajstromozás szerinti tagállam illetékes hatóságát arról, ha a szerződést bármely fél felmondja; 4. képzést kell nyújtania a CAMO személyzete számára annak biztosítása érdekében, hogy ismeretekkel rendelkezzenek az üzemben tartót illetően a következőkről: a) irányelvek és eljárások, felelősségi körök, kötelezettségek, feladatok és kapcsolódó területek; b) kommunikációs csatornák; c) a kifejezetten az üzemben tartóra vonatkozó eljárások, mint például az üzemeltetési eljárások, az egyedi szoftverfelhasználás, a légi járművek műszaki naplózási rendszerének használata és az interoperabilitásra vonatkozó rendelkezések.”